Bird-eiland: Verslag sê daar is geen bewyse | Maroela Media
De Swardt het twee verslae in opdrag van die Menseregtestigting in Februarie saamgestel oor onder meer die beweerde selfmoord van Mark Minnie, die medeskrywer van Die Seuns van Bird-eiland. Die twee verslae is vroeër vandeesmaand aan mediahuise uitgelek.
In die verslae het De Swardt bevind daar is geen bewyse wat genl. Magnus Malan of Barend du Plessis, oudministers van verdediging en finansies onderskeidelik, kan verbind aan 'n pedofielnetwerk, wat glo in die 1980's in die Port Elizabeth-omgewing bestaan het nie.
De Swardt sluit een van sy verslae met 'n opsomming af en onder die punte wat hy uitlig, sê hy daar is 'n groot onreg teen Malan se naasbestaandes en Du Plessis en sy gesin, asook die breë publiek gepleeg omdat die boek misleidend is. Hy het verder gesê Malan en Du Plessis se menseregte is geskend in die proses.
Hy volstaan egter met sy standpunt dat 'n pedofielnetwerk in die 1980's bestaan het en dat Dave Allen waarskynlik hiermee verbind kan word. John Wiley, destydse minister van omgewingsake, wat ook in die boek met die netwerk verbind word, se naam is nie in De Swardt se opsomming genoem nie.
Seuns van Bird-eiland maak opslae
Maroela Media het verlede jaar berig oor Minnie, 'n oudspeurder, wat saam met Chris Steyn, 'n voormalige ondersoekende joernalis, die omstrede boek geskryf het.
Minnie is skaars twee weke ná die boek se bekendstelling op 13 Augustus dood aangetref op 'n vriend se kleinhoewe in Theescombe aan die buitewyke van Port Elizabeth. Hy het 'n skietwond in die kop gehad en daar was 'n vuurwapen langs hom. 'n Selfmoordbrief is ook op die toneel gevind.
De Swardt het aan Maroela Media gesê hy het alles in sy vermoë gedoen om die beweringe te ondersoek omdat hy die skuldiges in die netwerk wou vastrek.
"Ek het met minstens 14 mense gesels vir die ondersoek en nie een van hulle kon vir my enige getuienis verskaf wat in die hof van krag sou wees nie. Alles was net hoorsê."
De Swardt sê hy het telkemale vir Steyn gevra om die kontakbesonderhede te verskaf van die dokter, wat na bewering 'n seun behandel het wat gedurende een van die "visvanguitstappies" geskiet is, maar wag nou nog daarvoor. Hy kon ook nie die kontakbesonderhede van Mnr. X, 'n beweerde slagoffer, kry by Steyn of joernaliste wat met hom gesels het nie.
"Ek dink dit is 'n onregverdige en doelbewuste poging om my ondersoek in 'n swak lig te stel."
De Swardt sê hy weet die stigting is "baie kwaad" vir hom, maar hy kon net nie langer stilbly oor die "leuens" waarop die Bird-eiland-boek gegrond is nie – daarom het hy besluit om die verslae en sy ondersoek te laat praat.
Hy sê hy het binne 'n week ná Minnie se dood genoeg forensiese bewyse gehad wat aandui dat Minnie wel sy eie lewe geneem het. De Swardt sê in die verslae Minnie het beplan om sy lewe te beëindig en het breedvoerig oor metodes om dit te doen, opgelees volgens die geskiedenis van sy soektogte op die internet.
Daarna het De Swardt vir William Hart (die skuilnaam vir 'n getuie in die boek) opgespoor en met hom gesels. "Ek het nog in dieselfde week vir Chris en haar uitgewer gesê hulle het 'n groot fout gemaak om 'n boek gegrond op leuens uit te gee. Daarna het hulle glad nie verder met my gepraat nie."
De Swardt het gesê hy het nog talle vrae oor die bewerings, maar 'n mens hoef eintlik net vier vrae aan die skrywer Steyn te stel om aantygings in die boek te toets.
"Chris, ek wil steeds weet: Waar is jou getuies? Waar is jou slagoffers? Waar is jou bewyse? En as jy bewyse het, hoekom vat jy nie die mense dan hof toe nie?"
Chris Steyn en Mark Minnie. Foto: NB Uitgewers.
Bird-eiland se skrywer kap terug
Chris Steyn het verlede week aan Maroela Media gesê sy gaan nie verder kommentaar lewer op De Swardt se vrae of aantygings nie.
Steyn het egter aan Rapport gesê De Swardt het in 'n stadium haar en Minnie se werk geloof.
Sy het tydens 'n boekbespreking die naweek by die Klein Karoo Nasionale Kunstefees gesê De Swardt se bevindinge het haar verras aangesien hy elke keer ondersteunende boodskappe aan haar gestuur het ná sy deur die voormalige polisiekommissaris genl. Johan van der Merwe uitgedaag is om 'n poligraaftoets af te lê en die joernalis Jacques Pauw die boek gekritiseer het.
Steyn het verder aangevoer sy wou aanvanklik graag met De Swardt saamwerk, maar hy het skielik net afwysend geword.
Maryna Lamprecht, hoof van Tafelberg Uitgewers se nie-fiksieafdeling, het gesê hulle neem kennis van De Swardt se verslag, maar heg geen waarde aan die inhoud van die verslag nie.
"Dit is deurspek met feitefoute. Die Suid-Afrikaanse polisiediens, onder leiding van brig. Sonja Harri, is besig met 'n hoëvlakondersoek na die saak en Tafelberg het die volste vertroue in die polisie se ondersoek."
Yasmin Sooka, uitvoerende direkteur van die Menseregtestigting, het op haar beurt gesê sy is geskok dat De Swardt se verslag aan die media uitgelek is. Die stigting het bevestig dat inligting uit die verslag aan die Wes-Kaapse polisie se eenheid vir kinderbeskerming en seksuele misdrywe oorhandig is vir verdere ondersoeke.
Magnus Malan se familie eis 'n verskoning
Genl.maj. Gert Opperman, 'n woordvoerder van Malan se familie, het intussen aan Maroela Media gesê hulle eis 'n verskoning van Steyn vir die bewerings wat teen die voormalige hoof van die weermag gemaak is.
"Ons het altyd geweet die aantygings teen Malan was onwaar. Ons vra die skrywer, uitgewer en media wat deelgeneem het aan 'n smeerveldtog teen genl. Magnus Malan moet om verskoning vra. Die media wat deelgeneem het aan die swartsmeerdery kan gerus nou hulle woorde terugtrek."
Die media behoort hulself te skaam vir die lugtyd wat hulle die skaamtelose opportuniste gegee het. Maar enige iets vir sensasie,né?
Ek was 'n oulike baba. MAAR daar is geen bewyse nie. Niemand het dit opgeteken nie. Daar is nie fotos nie. Niemand het 'n verslag oor dit opgestel nie. Mense wat dit gesien het is al dood. Maar dit is steeds die waarheid.
Baie maklik om mense wat al reeds oorlede is en nie hulle self kan verdedig van goed te beskuldig.
Wat kan mens meer sê buiten dat te wagte was dat Chris Steyn en Maryna Lamprecht so sou reageer. Skaam julle.
Ek het hierdie boek gelees en was glad nie oortuig van die waarheid daarvan nie, en nee, ek het nie konkrete bewyse niks nie, dit was net my gut feeling gewees. Wat ek wel oortuig van was, was dat die manlike skrywer dit eerder n autobiografie oor homself moes gemaak het.